Piața Muncii la Giurgiu pare lipsită de perspective, cu locuri de muncă blocate, insuficiente, neconforme, instabile și de multe ori ocupate chiar înainte de a fi date publicității, fiind una din problemele ce au preocupat permanent Asociația „Atitudinea Civică Iancu Mariana” din Giurgiu.
În acest sens, Președinta Asociației, prof. Univ. Dr. Iancu Mariana ne declara că în continuare, la Giurgiu, pe piața muncii numărul de jobb-uri este insuficient, că locurile de muncă sunt instabile, unele cu o viabilitate extrem de scurtă sau ireale, de multe ori deja ocupate atunci când sunt anunțate de către angajatori ai firmelor, companiilor sau instituţiilor de pe plan local.
„Datele despre locurile de muncă vacante în Giurgiu sunt extrem de sumare, puțin transparente sau netransparente, piața muncii fiind blocată de locuri de muncă de multe ori neconforme pregătirii profesionale a solicitanţilor” – mai preciza prof. Univ. Dr. Iancu Mariana.
„Unii giurgiuveni ne-au semnalat, în Congresul Anual ˮATITUDINEA CIVICĂ IANCU MARIANAˮ 2023, necesitatea scoaterii pe piața muncii giurgiuvene a locurilor de muncă vacante din sectorul salubritate. Asta pentru că, așa cum vedem cu toții, orașul este încă murdar, nefăcându-se încă suficient de multe lucruri pentru a arăta curat și îngrijit.„
ˮINVESTIM ÎN TINERI! ÎI AJUTĂM SĂ SE ANGAJEZE!” este unul dintre proiectele ASOCIAȚIEI ATITUDINEA CIVICĂ IANCU MARIANA, derulat în colaborare cu A.J.O.F.M. Giurgiu cu scopul ajutorării celor aflați în căutarea unui loc de muncă. Astfel, această instituție ne trimite săptămânal lista cu posturile vacante, iar noi o publicăm pe site, pe pagina de facebook a Asociaţiei, în ziarul ˮATITUDINEA CIVICĂ IANCU MARIANA” – ne mai preciza președinta Asociației.
În cadrul aceluiași proiect, preşedintele Asociației, prof. Univ. Dr. Mariana Iancu a oferit celor interesați consilieri psihopedagogice, de orientare şcolară și profesională, direcționarea către unele locuri de muncă și de orientare în carieră, a mai multor tineri.
În rândurile de mai jos redăm câteva din solicitările ASOCIAȚIEI ATITUDINEA CIVICĂ IANCU MARIANA din GIURGIU, în acest cadru, către Instituţiile abilitate ale Statului:
crearea de noi locuri de muncă prin facilităţi acordate investitorilor, prin înființarea / sprijinirea înființării pe plan local de către autorități a unor microîntreprinderi;
sporirea accesului investitorilor în Giurgiu prin eliminarea restricţiilor, a birocrației excesive, a intereselor de orice tip ce contravin interesului public; solicitare expresă pentru portul Giurgiu şi pentru transformarea municipiului Giurgiu în oraş turistic național și chiar internațional;
publicarea la timp a locurilor de muncă vacante, oferindu-se şanse egale la angajare;
transparenţă în publicarea locurilor de muncă, cu toate datele absolut necesare, inclusiv cu datele de contact ale angajatorilor;
încadrarea în locurile de muncă pe criterii clare, de instruire şi competenţă;
facilităţi prin Hotărâri ale Consiliului Judeţean Giurgiu, ale Consiliului Local și Primăriei Giurgiu în încadrarea în muncă a categoriilor sociale defavorizate (femeile, tinerii, persoanele de peste 40 de ani, dar care nu beneficiază de pensie);
pentru mediul rural, înfiinţarea unor centre de colectare, de desfacere şi de distribuţie a produselor agricole, a legumelor şi fructelor, precum şi a produselor zootehnice, iar pe lângă acestea să funcţioneze ateliere de producţie;
organizarea de către instituţiile abilitate a unor cursuri de reconversie profesională pentru solicitările de pe piaţa muncii;
inițiativă legislativă, adoptarea unei legi a salariului minim brut / economie în cuantum diferențiat pe categorii de studii și competențe conform studiilor medii, studiilor de licență, studiilor masterale și studiilor doctorale.